 1  Commemoratio beati Francisci et sanctae Elisabeth in Martyrologiis et in kalendariis conscribatur et *pronuncietur* hoc modo : Quarto nonas octobris depositio beati Francisci ; tertio decimo kalendas decembris depositio sanctae Elisabeth.  2  Absolutio defunctorum Ordinis nostri quae solet fieri quarto decimo kalendas octobris fiat de cetero quinto decimo kalendas eiusdem.  3  Abbatiis quae fuerunt alterius Ordinis conceditur ut in capellis quas habebant priusquam nostri Ordinis susciperent instituta et modo habent, quibus animarum cura non est annexa, serviatur per personas per quas in eis serviri consuevit ; cetera monasteria quae alterius Ordinis non fuerunt teneant diffinitionem super hoc anno 1235 latam, cum abbatibus tamen de Dunis et de Capella qui capellas habent in quibusdam insulis maris ad quas non est accessus aliquo tempore sicco pede, propter pericula quae frequenter intrantibus mare mortem minantur, dispensat Capitulum generale, et conceditur utrique illorum habere tres monachos in capellis praedictis, qui ministrare possint sacramentalia habitantibus in eisdem, praecipue cum ibidem sit grandis numerus conversorum et saecularium personarum quibus, saepe si sacerdos deesset eis, immineret periculum animarum.  4  Conversi qui iuxta abbatiam in domibus habitantes laborant, iuxta pristinam consuetudinem in ipsis domibus comedant, nec abbatibus id liceat immutare ; extra monasteria vero ubi commorantur, vinum, cervisiam vel siceram non bibentes observent consueta ieiunia monachorum.  5  Petitio domini Reneri cardinalis de faciendo anniversario suo in domibus Sancti Martini et Sancti Galgani, et in aliis domibus quas acquisivit Ordini nostro et de cetero acquiret, et de plenario servitio suo faciendo per universum Ordinem exauditur.  6  Petitio dominae M[argaritae] Romanorum reginae de oratione facienda speciali pro se et pro marito suo per universum Ordinem exauditur, videlicet quod a singulis monachis et conversis semel dicatur *Pater noster* et *Ave Maria*.  7  Petitio illustris Regis Angliae pro anniversario reginae uxoris suae faciendo per universum Ordinem exauditur.  8  Pro domino Praenestino et pro domino Viennensi archiepiscopo Apostolicae Sedis legato, pro domino duce Burgundiae, pro domino Anmarico comite Montis fortis et sociis eorum, dicatur una missa de Sancta Maria a singulis sacerdotibus per totum Ordinem, et huic missae associentur infantissae de Hispania, filiae illustris reginae Terasiae, et pro bonae memoriae Odone quondam duce Burgundiae, et pro domino Simone quondam comite Montis fortis, dicatur una missa pro defunctis a singulis sacerdotibus per Ordinem universum.  9  Piae recordationis domino Radulpho quondam Lugdunensi archiepiscopo plenarium servitium, sicut eidem concessum est a Capitulo generali per universum Ordinem persolvatur.  10  Pro Ioanne vero quondam abbate Sancti Vedasti Attrebatensis plenarium servitium per totum Ordinem persolvatur.  11  Pro domino episcopo Virgonensi una missa pro defunctis a singulis sacerdotibus per totum Ordinem persolvatur.  12  Mandatum domini Papae et petitio illustris regis Franciae et dominae Blanchae reginae matris suae, de fundanda abbatia monialium iuxta Peronam et Ordini socianda, etiam quod sit filia Cistercii, exauditur, et inspectio loci illius committitur de Caro Campo et de Balanciis abbatibus, qui ad locum personaliter accedentes inspectis omnibus quae secundum formam Ordinis inspicienda sunt, faciant quod viderint expedire, et quid inde, etc.  13  Petitio nobilis viri Ioannis de Mosnemue de transferendo conventu Gratie Dei ad locum aptiorem quem inspectores illius loci viderint, exauditur, et a Capitulo generali iniungitur patri abbati ut transferat illuc conventum sine morae dispendio. Abbas de Bildevas hoc ei denuntiet et quid inde, etc.  14  Petitio domini Hostiensis de revocando quodam monacho Caraevallis, et de relaxatione poenae eiusdem monachi, exauditur.  15  Petitio domini Gaufridi cardinalis de monachis moraturis in ecclesia Sancti Mathaei de Reathe committitur abbati Sancti Anastasii qui, servata forma Ordinis, faciat quod sibi viderit melius expedire.  16  Petitio domini Reneri de duabus abbatiis monachorum nigrorum in Ordinem nostrum admittendis, videlicet monasterii Sancti Antimi, et Sanctae Crucis Fontis Avellanae exauditur, et committitur Sancti Anastasii et de Monte Amiato abbatibus, qui ad loca personaliter accedentes, pensatis omnibus quae secundam formam Ordinis sunt pensanda quae invenerint sequenti anno renuntient Capitulo generali.  17  Petitio domini Amaurici comitis Montis fortis de abbatia monialium quae vocatur Thesaurus Sanctae Mariae nostro Ordini socianda exauditur, et committitur de Fulcardimonte, de Prato et de Mortuomari abbatibus qui ad locum personaliter accedentes, inspectis quae secundum formam Ordinis inspicianda sunt, illam associent Ordini, si viderint expedire, et quid inde, etc.  18  Mandatum domini Papae de incorporanda abbatia monialium Ordini nostro quae vocatur monasterium in Boz, et sita est in Constantiensi dioecesi, exauditur et sit filia de Salem ita quod de Portacoeli et Deutiquen abbates ad locum accedant et habita prae oculis illa sententia quae de monialibus in diffinitionibus continetur, eam associent Ordini, si viderint expedire, et quid inde, etc.  19  Petitio comitissae Nivernensis de construenda abbatia monialium exauditur et dantur inspectores a Capitulo generali de Quintiaco, de Bonoradio et de Regniaco abbates, et sit filia Cistercii, et quid inde, etc.  20  Mandatum domini Papae de abbatia monialium monasterii Dominici Sepulcri, in loco Sancti Petri de arena Ianuensis dioecesis nostro Ordini socianda, et sit filia domus Cistercii, exauditur, et inspectio loci illius committitur de Tillieto et Ripalta abbatibus, qui ad domum illam personaliter accedant, et faciant secundum formam Ordinis quae viderint expedire. Abbas Locedii hoc eis denuntiet, et quid inde, etc.  21  Mutatio abbatiae de Lavaxio quam rex Arragoniae vult mutare committitur patri abbati et abbati de Scarpio qui mittant illuc conventum de dicta domo, non expectata licentia Capituli generalis, si viderint expedire, et quid inde, etc.  22  Correctio et reformatio abbatiae de Sancto Marcello, de cuius excessibus clamosa insinuatio ad Capitulum pluries est delata, committitur abbati Pontiniaci qui corrigat et reformet quae corrigenda et reformanda invenerit in plenaria potestate, et quid inde, etc.  23  Auctoritate Capituli generalis iniungitur abbati Sancti Sulpicii ut cum viris discretis ad correctionem et emendationem excessuum filiae suae de Phalera personaliter accedat, et sic se habeat super hoc quod eius diligentia et zelus ordinis in correctione ita a Capitulo generali debeat commendari, et quid inde, etc.  24  Conceditur abbati de Andreo ut mittat conventum de domo sua ad locum quem concessit et nobilis vir Th[eodorus] Cracoviae palatinus cum viderit expedire, et quid inde, etc.  25  De Hynis, de Iugo Dei et de Cumba abbatibus qui non renuntiaverunt Capitulo generali de commissione sibi iniuncta, si nuntiatum eis fuerit per abbatem de Mellifonte, sententiam peragant in Usibus constitutam. Abbas autem de Mellifonte, si in annuntiatione ista fuit negligens, praedictam poenam sustineat, et alii sint immunes, et hoc eis denuntiet abbas de Greynaldo, et quid inde, etc.  26  Scribatur episcopo Candidae casae quod cum sit de Ordine, Ordinis dispositionibus se non opponat, sed circa domos Ordinis in sua dioecesi constitutas, se devotum exhibeat ac benignum, libertates Ordinis ita promovendo quod merito debeat eius devotio ab omnibus commendari, ne per contrarium, quod absit, necesse sit ad altiorem audientiam querimoniam deportari, quomodo autem se habuerit et quid super hoc fecerit abbas novi monasterii sequenti anno renuntiet Capitulo generali.  27  Abbates de provincia Turonensi et alii qui de oppressione sibi facta a praelatis suis Capitulo generali querimoniam attulerunt, si executores habeant super iniuriis sibi illatis ad eos recurrant, si executores non habeant pro causis istis et casibus, eis adire curiam conceditur a Capitulo generali, si viderint expedire.  28  Abbates hoc anno ad Capitulum venientes, qui ad quatuor primas domos et infra adduxerunt equitaturas ultra quam debuerunt, sententiam peragant in Usibus constitutam, scilicet ut sint uno die in pane et aqua.  29  Abbas de Rivosicco qui nimis oblocutus est proterve contra diffinitionem Capituli generalis anno praeterito latam de negotio Caltraviae, sit in levi culpa sex diebus, duobus eorum in pane et aqua, et stet quadraginta diebus extra stallum abbatis. Inhibetur etiam tam ipsi quam aliis abbatibus sub poena depositionis ne de cetero talia audeant attentare.  30  Abbates de Caroloco et de Gardo qui, sub praetextu peregrinationis, minus honeste per provinciam Cantuariensem discurrerunt et apud Cantuariam per sex dies morati sunt, sex diebus sint in levi culpa duobus eorum in pane et aqua, et viginti diebus sint extra stallum abbatis.  31  Notum sit omnibus quod domus Cistercii tenetur omni anno in posterum in decem libris Divionensibus Capitulo generali pro illa summa pecuniae quam dedit Capitulo illustris regina Franciae domina Eugerburgis quondam uxor Philippi regis.  32  Ad petitionem abbatis de Camberone conceditur filio eius abbati de Bodelo habere quindecim conversos, receptis et recipiendis in hoc numero comprehensis.  33  Inquisitio criminis haereseos ultimo facienda in domibus Ordinis nostri quae sunt in Terraconensi provincia, quae dicitur huiusmodi infamia laborare, committitur de Grandisylva et de Fontefrigido abbatibus qui ad domos illas personaliter accedentes, vocato venerabili patre [Bernardo], episcopo Vicennensi, si voluerit interesse ; inquirant et digne puniant in plenaria potestate auctoritate Capituli generalis, si quid invenerint puniendum, et quid inde, etc.  34  De abbate de Brondolio qui dicitur celebrasse in domo monialium quae erant excommunicatae, et qui, ut dicitur, professionem fecit altari Sancti Marci Veneciarum cum non sit de sua dioecesi, et qui, ut dicitur, fidelitatem sub iuramento promisit communitati civitatis illius, committitur de Victoria, et de Sithim abbatibus ut diligenter inquirant utrum praesentes in ecclesia fuerint excommunicatae personae quando celebravit ibi dictus abbas, et quid inde, etc.  35  Cum ex gratia Spiritus Sancti opus charitatis subventio videlicet domus Cistercii in abbatum cordibus sit inceptum part[us] laudabilis sequi debet qui [finem] imponat operi ut benedictio Dei possit si quid voluntarie est promissum, voluntarie persolvatur. Iniungit igitur Capitulum generale abbatibus universis quod petitionem et assignationem quam facient in filiabus aut neptibus patres abbates de summa quatuor millium marcharum quae liberaliter est promissa ; ratam habeant et acceptam et solvant termino qui eis fuerit assignatus ; fratres autem Cistercii ea ad quae se anno praeterito obligaverunt, specialiter quod istud alias in consequentia non trahetur, studeant observare.  36  Abbas de Roca amatoris qui permisit pernoctare mulieres intra septa monasterii sui, tempore dedicationis, tribus diebus sit in levi culpa, uno eorum in pane et aqua.  37  Abbas Casaenovae in regno Siciliae, qui non solum Imperatori sed etiam principibus et iustitiariis multos conversos et monachos accommodavit ad habitandum cum eis, tribus diebus sit in levi culpa, uno eorum in pane et aqua ; praecipitur etiam eidem quod revocet omnes illos quos accommodavit aliis personis quam Imperatori, revocet absque morae dispendio longioris ; illos autem qui sunt cum Imperatore revocet si sine scandalo Imperatoris potuerit revocare, et quid inde, etc.  38  Verbum quod imponitur abbati de Client, videlicet quod per conspirationem electus fuerit, et quod prius benedictionem suam a domino Papa susceptam ultra se obtulit ad sacramentandum et iuravit fidelitatem domino Papae et Sanctae Sedi romanae ecclesiae sicut episcopus saecularis, committitur inquirendum de Colomba et Fontis Vivi abbatibus, qui ad locum personaliter accedentes diligenter inquirant et corrigant auctoritate Capituli generalis in plenaria potestate, et quid inde, etc.  39  Petitio domini Leodiensis episcopi et ducis Lotharingiae de suscipienda in Ordine nostro domo monialium quae dicitur Vinea Beatae Mariae, ordinis Sancti Augustini, exauditur, et sit filia Claraevallis.  40  Quia multi tam abbates quam monachi et conversi diversarum abbatiarum habentur suspecti de nece abbatis et prioris de Insula, et de successoris electione tam celeri plures sunt scandalizati, in qua non bonum consilium dedisse dicitur abbas Monasterii in Argona, verbum quod male dixisse dicitur contra electionem abbatis Claraevallis, ita ordinavit Capitulum generale quod istorum articulorum et omnium circumstantiarum quae quoquomodo pertinent ad hoc factum quoscumque tangant, sive abbates sive monachos sive conversos, inquisitio et correctio committatur de Crista, de Clarofonte et de Moris abbatibus, qui ad domum de Insula et ad domos alias prout factum requisierit personaliter accedentes, vocatis ad suam praesentiam quos viderint evocandos, inquirant cum omni diligentia et sollicitudine de praemissis, et digne corrigant ac puniant *quoscumque* culpabiles invenerint in hac facto, auctoritate Capituli in plenaria potestate, quia vero homicida qui abbatem interfecit citra meritum, ut dicitur, est punitus, si est ita, digne prout meruit puniatur, et quid inde, etc.  41  Ad petitionem domini Cistercii conceditur monachis Beati Thomae Cantuariensis qui aedificant ecclesiam quamdam, quod una missa de Spiritu Sancto dicatur a singulis sacerdotibus Ordinis per Angliam, Scotiam, Hyberniam, pro universis qui, de bonis sibi a Deo collatis, eleemosynas contulerint ad aedificationem ecclesiae supradictae, et omnium bonorum quae de cetero fient in toto Ordine sint consortes.  42  Abbati Sancti Anastasii committitur cura reformationis abbatiae Sancti Justi et servatio possessionum eiusdem.  43  Iniungitur abbati de Silvacana ut infra festum instans Omnium Sanctorum fratrem Petrum Carbonelsi monachum domus suae, de quo multa mala delata sunt ad audientiam Capituli generalis ad domum propriam revocet, et detineat sub arcta Ordinis disciplina, et de excessibus suis ita eum corrigere studeat, ut eius diligentia et zelus ordinis a generali Capitulo merito debeat commendari, et si forte infra praedictum terminum redire et humiliter obedire noluerit, ex tunc fugitivus et excommunicatus ab omnibus habeatur, et quid inde, etc.  44  Querela abbatis de Sacracella contra abbatissam de Sancto Antonio Parisiensi, de Pruliaco, de Curia Dei et de Sancto Portu abbatibus committitur pace vel iudicio terminanda ; et quid inde, etc.  45  Querela abbatis de Valle Sancti Lamberti, de Karmeya, de Vaucellis et de Valle Dei abbatibus committitur, pace vel iudicio terminanda, et quid inde.  46  Querela abbatis de Pasto contra abbates de Egris et de Pelis, committitur de Sancto Godardo et Bellifontis in Ungaria abbatibus, pace vel iudicio terminanda, et quid inde, etc.  47  Querela abbatis de Koofort contra abbatem de Kirquestede committitur de Gardone, de Loco Sanctae Mariae et de Valle Dei abbatibus, pace vel iudicio terminanda, et quid inde, etc.  48  Querela abbatis de Beelande contra abbatem Rievallis committitur de Rupe, de Kyquestal et de Melsa abbatibus, pace vel iudicio terminanda, et quid inde, etc.  49  Querela comitis Saynensis contra abbatem et conventum de Cella dudum commissa de Everbac et de Wisrbourch abbatibus, iterato eis committitur infra sequens Capitulum pace vel iudicio terminanda, et quid inde, etc.  50  Querela abbatis de Domo Dei super Carum contra abbatem de Petris committitur de Pratea et de Fonte Morengny abbatibus pace vel iudicio terminanda, et quid inde, etc.  51  Querela abbatissae Vallisbonae contra priorem et conventum Populeti committitur de Scarpeio, de Bonofonte et de Lavaxio abbatibus pace vel iudicio terminanda, et quid inde, etc.  52  Querela abbatis de Deulacresse contra abbatem de Huilton committitur de Rupe, de Kyquestal et de Gyrovalle abbatibus pace vel iudicio terminanda, et quid inde, etc. Abbas de Rupe hoc collegis suis denuntiet.  53  Querelae quae vertuntur inter dominam M[argaritam] de Damperre et abbatissam et conventum Sancti Desiderii ex una parte, et abbatem Altifontis ex altera, committitur de Claravalle et de Tribus Fontibus abbatibus pace vel iudicio terminanda infra sequens Capitulum generale, et quid inde, etc.  54  Querela quae vertitur inter abbatem Sancti Andreae et abbatem de Ripalta super filiatione abbatiae de Perello, committitur de Colomba, de Caravalle et de Fontevivo abbatibus pace vel iudicio terminanda, et quid inde, etc. Abbas de Carreto hoc eis denuntiet.  55  Querela inter abbates Fulcardimontis et Frigidimontis committitur de Balanciis, de Bellobecco et de Bonoportu abbatibus, pace vel iudicio terminanda infra Capitulum generale, hoc non obstante quod ad generale Capitulum non accessit.  56  Visitatio et correctio domus monialium quae vocatur Tresoares et est filia de Berola, committitur abbati de Scarpio, auctoritate Capituli in plenaria potestate, et quid inde, etc.  57  Querimonia novem abbatum de Hispania qui miserunt litteras suas ad Capitulum generale de iniuria quam asserunt sibi factam in grangia Bonaevallis Viennensis dioecesis a quibusdam monachis et conversis, diffinitur hoc modo quod frater Stephanus monachus, qui lapidem iecit contra quemdam abbatem, ut asserunt abbates novem, de domo propria emittatur non reversurus per annum. Roch… vero monachus qui dicitur improbus in illo facto fuisse et iniuriosus abbatibus et molestus, sex diebus sit in levi culpa, uno eorum in pane et aqua. Conversus autem qui tunc erat magister illius grangiae si nundum est amotus, amoveatur ab ea, et talis instituatur ibidem qui credatur fore propitius abbatibus hospitibus et benignus, et viri religiosi et devoti mittantur de cetero tempore Capituli ad recipiendum abbates in grangia supradicta, residuum vero iniuriae supradictae committitur abbati Bonaevallis inquirendum et corrigendum et quid inde, etc.  58  Querela quae vertitur inter abbatem Francharumvallium et abbatem de Mansiade committitur de Vallemagna et de Leoncello abbatibus, pace vel iudicio terminanda, et quid inde, etc.  59  Inspectio abbatiae quae debet esse filia de Villari quam vult fundare vir nobilis H[enricus] dux Lotharingiae committitur de Camberone, de Alna et de Grandiprato abbatibus, qui pensatis omnibus quae secundum formam Ordinis sunt pensanda, mittant illuc conventum de Villari, si viderint expedire, et quid inde, etc.  60  Inspectio abbatiae monialium quam illustris regina Franciae Blancha petit associari Ordini nostro, committitur de Pruliaco et de Sancto Portu abbatibus, qui pensatis omnibus quae secundum formam Ordinis sunt pensanda recipiant et associent eam Ordini, non expectata ulterius licentia Capituli generalis, si viderint expedire, et quid inde, etc. ; et sit domus Cistercii filia specialis.  61  Inspectio abbatiarum videlicet domus Gaudii et alterius iuxta Cortratum in Flandria quam petit associari nostro Ordini comitissa Flandriae, committitur de Dunis, de Claromarisco et de Capella abbatibus, qui ad loca personaliter accedentes pensatis omnibus quae secundum formam Ordinis pensanda sunt, eas associent Ordini si viderint expedire, et sint filiae Claraevallis ; et quid inde, etc.  62  Inspectio loci in quo vult fundare abbatiam nostri Ordinis dominus comes Bocoxae, committitur de Luca et de Linda abbatibus, qui ad locum personaliter accedentes, pensatis omnibus quae secundum formam Ordinis sunt pensanda, mittant illuc conventum de domo Sancti Georgii si viderint expedire, non expectato ulterius mandato Capituli generalis, et quid inde, etc.  63  Inspectio abbatiae monialium iuxta Nemosum quam domina Blancha Franciae regina nostro Ordini petit associari, de Pruliaco, de Sancto Portu et de Vallibus de Sernay abbatibus committitur, qui ad locum personaliter accedentes, pensatis omnibus quae secundum formam Ordinis sunt pensanda, eam associant Ordini si viderint expedire, et quid inde, etc.  64  *Inspectio* abbatiae quam petit Ioannes abbas et conventus Albae coronae nostro Ordini incorporari, committitur de Veterivilla, de Melereyo et de Morolia abbatibus, ut ad locum personaliter accedentes diligenter inspiciant quae secundum formam Ordinis inspicienda sunt, salvo iure paternitatis, et quid inde, etc.  65  Inspectio abbatiae quae vocatur Camera in Zelandia quam petit associari nostro Ordini comitissa Flandrensis, committitur de Camberone, de Dunis et de Capella abbatibus, qui ad locum personaliter accedentes, habita prae oculis illa sententia quae de monialibus in diffinitionibus Capituli generalis continetur, illam associent Ordini si viderint expedire, et sit filia Claraevallis, et quid inde, etc.  66  Inspectio abbatiarum monialium de Nazareth, de Valle Sancti Bernardi et de Solismonte quas petunt dominus Leodiensis episcopus et dux Brabantiae et comitissa Flandrensis associari Ordini, committitur de Villari et de Valle Sancti Lamberti et de Grandi prato abbatibus, qui ad locum personaliter accedentes, habita prae oculis sententia quae de monialibus in diffinitionibus continetur, eas associent Ordini si viderint expedire ; abbatiae vero de Nazareth et de Valle Sancti Bernardi sint filiae Cistercii, et abbatia de Solismonte sit filia de Alna, et quid inde, etc.  67  Inspectio abbatiae iuxta Barram desuper Albam quam petit associari Ordini Petrus miles de Ianicuria, committitur de Fonteneto, de Quintiaco et de Albaripa abbatibus qui ad locum personaliter accedentes faciant secundum formam Ordinis quae viderint expedire, et quod inde, etc. 